LIPTOVSKÝ MIKULÁŠ. Multifunkčnú halu Liptov aréna v Liptovskom Mikuláši konečne sprístupnili verejnosti. Pre agentúru SITA to potvrdil vedúci haly Jaroslav Smitka. "Aj keď kolaudácia haly a slávnostné otvorenie bolo už začiatkom decembra 2008, verejnosť ju môže využiť až od 20. januára. Hlavným dôvodom tohto stavu bola teraflexová podlaha, ktorú položili koncom novembra na ploche 1 900 štvorcových metrov. Doposiaľ nebola dostatočne vysušená na to, aby sa na nej dal hrať tenis a ostatné športy," vysvetlil Smitka.
Pre obyvateľov Liptova a návštevníkov sú k dispozícii tri tenisové kurty, po stranách ihriská na volejbal, basketbal, bedminton či halový futbal. "Liptovskomikulášania majú ihriská k dispozícii do 28. februára zadarmo, ostatní obyvatelia Liptova zaplatia polovičnú cenu," zdôraznil.
Hala, ktorá je najväčším projektom cestovného ruchu vo verejnom sektore na Slovensku, má kapacitu 230 návštevníkov na hlavnú tribúnu, na prenosnú tribúnu sa zmestí ďalších 800 ľudí. Parkovisko pred halou má kapacitu 600 miest.